༄། །ཚེ་དཔག་མེད་གསང་སྒྲུབ་ཁྲོ་བོའི་དཀྱིལ་འཁོར་གྱི་དབང་བསྐུར་བའི་མཚམས་སྦྱོར་གྱི་ཟིན་བྲིས་རབ་ཏུ་གསལ་བའི་མེ་ལོང་ཅེས་བྱ་བ་ཞུགས་སོ།།
བླ་མ་དང་ཚེ་དཔག་མེད་ལ་ཕྱག་འཚལ་ལོ།། འདིར་མགོན་པོ་ཚེ་དཔག་མེད་གསང་སྒྲུབ་དབང་གི་མཚམས་སྦྱོར་ལ། དང་པོ་བཅའ་གཞི་ལེགས་པར་བསྒྲིགས། བདག་དོན་གཙོ་བོ་བསྙེན་པ་དང་། གཞན་དོན་གཙོ་བོ་བསྒྲུབ་པ་རྣམས་གཞུང་གསལ་ལྟར་ཡུན་རིང་ཐུང་ལ་གལ་ཆེ་ཆུང་ལོང་སྐབས་སུ་བསྟུན་པའི་གནད་དུ་སྨིན་པར་བྱ། བདག་འཇུག་རྒྱས་བསྡུས་ཅི་རིགས་སྔོན་དུ་བླངས།  དེ་ནས་སློབ་མ་རྣམས་བསྒྲིག་ནས།  ཁྲུས་བྱས།  མཎྜལ་ཕུལ།  ལོ་རྒྱུས་ཀྱི་རིམ་པ་སྤྱི་བཤད་དང་སྒེར་བཤད་རྣམས་རྗེ་སངས་རྒྱས་རྡོ་རྗེའི་མཛད་པའི་ཕ་རྒྱུད་དབང་གི་མཚམས་སྦྱོར་ཐོག་མཐའ་གུང་བསྒྲིག་ནས།  བླ་མ་བརྒྱུད་པ་ཀུན་མཁྱེན་པད་དཀར་གསན་ཡིག་ལྟར་བཤད། བླ་མ་གཙོ་བོ་ཡབ་ཡུམ་དུ་གསལ་བའི་སྤྱན་སྔར་སྙན་གསན་དབབ་པ་འདིའི་རྗེས་ཟློས་མཛོད། ཀུན་མཁྱེན་ཡེ་ཤེས་ཕུང་པོ་སོགས་ལན་གཅིག དེའི་དོན་དུ་མདོར་བསྡུས་པ་ནི། ཚིག་རྐང་དང་པོས་རང་དོན་མཁྱེན་གཉིས་མངོན་དུ་གྱུར་པ་དང་། ཚིག་རྐང་གཉིས་པས་གཞན་དོན་ཕྲིན་ལས་མཐར་ཕྱིན་བསྟན། ཚིག་རྐང་གསུམ་པ་དང་བཞི་པས་འདོད་དོན་གསོལ་བ་འདེབས་པ་སྟེ། དེ་ཡང་དང་པོ་ནི་ཤེས་བྱའི་དོན་ཀུན་ལ་མ་རྨོངས་པར་ཡོངས་སུ་མཁྱེན་ཅིང་རང་རིག་པའི་ཡེ་ཤེས་ཡེ་གདོད་ནས་དག་པ་གློ་བུར་སྒྲིབ་བྲལ་དུ་མཛད་པ་སྟེ། ཇི་ལྟ་ཇི་སྙེད་ཀྱིས་བསྡུས་པའི་ཤེས་བྱའི་གནས་ཐམས་ཅད་ཡོངས་སུ་མཁྱེན་པ་ཡོན་ཏན་གྱི་ཕུང་པོ་ཅན་ཞེས་བླ་མའི་ཡོན་ཏན་ཆེ་བའི་སྒོ་ནས་བསྟོད་པ་ཡིན་ལ། ཚིག་རྐང་གཉིས་པའི་དོན་སྲིད་པའི་གནས་སུ་ཡུན་རིང་པོར་འཁོར་བའི་འགྲོ་བ་འདི་རྣམས་སྒྲིབ་པའི་ཆ་རྣམ་པར་སྦྱང་ནས་ཡང་དག་པའི་ཡེ་ཤེས་ཀྱི་མཆོག་སྟེར་བར་མཛད་པ་པོ་ཞེས་ཏེ་ཕྲིན་ལས་ཆེ་བའི་སྒོ་ནས་བསྟོད་པ་ཡིན་ལ། ཚིག་རྐང་གསུམ་པ་དང་བཞི་པའི་དོན་ལྟར་བླ་མ་ལ་དོན་གཉིས་མཐར་ཕྱིན་གྱིས་སྒོ་ནས་བསྟོད་དེ་དོན་གྱིས་གསོལ་བ་འདེབས་པ་སྟེ། དེ་རིང་གི་སྐབས་སུ་ལུང་གིས་བཤད་པ་དང་། མན་ངག་གི་སྨིན་གྲོལ་རིན་ཆེན་གཏེར་ཆེན་པོ་ལྟ་བུ་གནས་སྐབས་མཐར་ཐུག་གི་དགོས་འདོད་སྟེར་བའི་རྡོ་རྗེ་སློབ་དཔོན། གཙོ་བོ་བདག་ལ་བཀའ་དྲིན་སྩལ་དུ་གསོལ། །ཞེས་པའི་དོན་ཡིན་པ་དེ་ལྟར་ཐུགས་ལ་བཞག་ནས་ལན་གཉིས་པ་དང་གསུམ་པ་འདི་རྗེས༴ ཀུན་མཁྱེན༴ ལན་གཉིས། དེ་ནས་བླ་མ་དང་དཀྱིལ་འཁོར་ལྷ་ཚོགས་མ་ལུས་པ་དང་གཞན་ཡང་རབ་འབྱམས་སྐུ་གསུམ་གྱི་ཞིང་ཁམས་སུ་བཞུགས་པའི་སྐྱབས་གནས་རྒྱ་མཚོའི་སྤྱན་སྔར་ལམ་ལོག་པར་ལས་ཁྱད་པར་དུ་གྱུར་པའི་སྐྱབས་འགྲོ་དང་། ལམ་དམན་པ་ལས་ཁྱད་པར་དུ་གྱུར་པའི་སེམས་བསྐྱེད་ཀྱི་སྡོམ་པ་ལེན་པ་འདིའི་རྗེས་ཟློས་མཛོད། སངས་རྒྱས་ཆོས་དང་ཚོགས་མཆོག་ལ། །བྱང་ཆུབ་བར་དུ་སྐྱབས་སུ་མཆི། །རང་གཞན་དོན་གཉིས་རབ་བསྒྲུབ་པའི། །བྱང་ཆུབ་སེམས་ནི་བསྐྱེད་པར་བགྱི། ། ལན་གཅིག དེའི་དོན། རྫོགས་པའི་སངས་རྒྱས་རྣམས་དང་དམ་པའི་ཆོས་རྣམས་དང་ཚོགས་མཆོག་དགེ་འདུན་རྣམས་ཏེ་ཕྱིའི་དཀོན་མཆོག་གསུམ། བླ་མ་ཡི་དམ་དཔའ་བོ་མཁའ་འགྲོ་སྟེ་ནང་གི་དཀོན་མཆོག་གསུམ་སྟེ། དེ་རྣམས་ཐམས་ཅད་ལ་བདག་ཉིད་དང་སེམས་ཅན་ཐམས་ཅད་དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མ་མཆིས་ཀྱི་བར་དུ་སྐྱབས་སུ་མཆི། མ་གྱུར་སེམས་ཅན་ཐམས་ཅད་ཀྱི་དོན་དུ་རང་ཉིད་ཀྱིས་སྨིན་གྲོལ་ལམ་བཟང་པོ་ལ་བསྟེན་ཏེ་རྡོ་རྗེ་འཆང་གི་གོ་འཕང་བསྒྲུབ་པར་བགྱི་བའི་བྱང་ཆུབ་ཀྱི་སེམས་རྒྱ་ཆེན་པོ་བསྐྱེད་པར་བྱའོ། །ཞེས་བྱ་བ་ཡིན་པས་དེའི་དོན་དུ་ཐུགས་ལ་བཞག་ནས་ལན་གཉིས་པ་དང་གསུམ་པ་འདིའི་རྗེས་ཟློས༴ སངས་རྒྱས། ལན་གཉིས། དེས་སྐྱབས་སེམས་ལེན་པ་སོང་ནས། ད་ནི་སྐྱབས་ཡུལ་དེ་དག་གི་སྤྱན་སྔར་ལྔ་རྣམ་དག་ལེན་པ་འདིའི༴ འཁོར་ལོའི་དབང་ཕྱུག་འཁོར་བཅས་ཀྱི། །ཞབས་ཀྱི་པདྨོར་ཕྱག་འཚལ་ལོ། །སྡིག་པ་ཐམས་ཅད་བཤགས་པར་བགྱི། །དགེ་བ་ཀུན་ལ་ཡིད་དགའ་བ། །དད་པས་བདག་གི་ལུས་འདི་འབུལ། །ཐུགས་སེམས་མངའ་བ་རིགས་གཟིགས་ནས། །བསམ་པ་ཐམས་ཅད་རྫོགས་གྱུར་ཏེ། །བདག་གི་བྱང་ཆུབ་མཆོག་ཐོབ་ཤོག ། ལན་གཅིག དེའི་དོན་སྤྱིར་སྐྱབས་གནས་ཐམས་ཅད་དང་། ཁྱད་པར་དུ་དཀྱིལ་འཁོར་གྱི་འཁོར་ལོའི་དབང་ཕྱུག་འཁོར་བཅས་ཀྱི་ཞབས་ཀྱི་པད་མོ་དམ་པ་དྲི་མ་མེད་པ་ལ་གུས་པ་ཆེན་པོས་ཕྱག་འཚལ་ལོ། །བདག་དང་སེམས་ཅན་ཐམས་ཅད་ཀྱིས་ཚེ་རབས་འཁོར་བ་ཐོག་མ་མེད་པ་ནས་བསགས་པའི་སྡིག་པ་ཐམས་ཅད་འགྱོད་པས་བཤགས་པར་བགྱིད། འཁོར་འདས་ལམ་གསུམ་བྱ་བྱེད་ཡོད་གསུམ་གྱིས་བསྡུས་པའི་དགེ་བ་ཀུན་ལ་རྗེས་སུ་ཡི་རང་། དད་པ་ཆེན་པོས་བདག་གི་ལུས་འདི་དང་ལོངས་སྤྱོད་ཐམས་ཅད་ལྷ་ཚོགས་ཁྱེད་རྣམས་ལ་འབུལ་ལོ། །ཐུགས་རྗེ་རྣམས་ཀྱི་བརྩེ་བས་རིང་དུ་གཟིགས་པ་ནས་གནས་སྐབས་བདག་གི་བསམ་པ་ཐམས་ཅད་ལྷུན་གྲུབ་རྫོགས་པ་དང་མཐར་ཐུག་དང་བྱང་ཆུབ་གོ་འཕང་མཆོག་དམ་པ་ཐོབ་པར་ཤོག་ཅིག ཅེས་སྨོན་ལམ་སྟེ་ཚིག་འདི་དག་མདོ་རྒྱུད་ལས་ཡན་ལག་བདུན་པ་བཅུ་པ་ལྔ་པ་སོགས་རྣམ་གྲངས་མང་བར་བཤད་པའི་ནང་ནས་ཡན་ལག་ལྔ་པའམ། ལྔ་རྣམ་དག་ཡིན་པ་དོན་དེ་ལྟར་ཐུགས་ལ་བཞག ནས། འཁོར་ལོས༴ གཉིས། དེ་ལ་ཐུན་མོང་གི་གསོལ་བ་གདབ་པ་སོང་ནས། ཁྱད་པར་གྱི་གསོལ་བ་གདབ་པ་འདིའི་རྗེས་ཟློས༴ བཅོམ་ལྡན་མགོན་པོ་བྱམས་པ་ཚེ་དཔག་མེད། །ཐུགས་ཀའི་དཀྱིལ་འཁོར་རིན་ཆེན་བུམ་ནང་གིས། །བྱང་ཆུབ་སེམས་ཀྱི་ཨ་ཡུཿཥེ་དམར་པོ། །བདག་ཉིད་རྩེ་གཅིག་བསྒྲུབ་པའི་ཚེ་ལགས་ན། །བྱིན་གྱིས་རློབས་ལ་མྱུར་དུ་སྩལ་དུ་གསོལ། ། ལན་གཅིག དེའི་དོན་བཤད་པ་སྤྲོ་ན་མང་ཡང་། མདོར་དྲིལ་ན། ཚིག་རྐང་དང་པོ་བླ་མ་དང་དཀྱིལ་འཁོར་གྱི་ལྷ་ཚོགས་ལ་འབོད་པ་སྟེ། བདུད་བཅོམ་ཡོན་ཏན་དང་ལྡན་པའི་རང་དོན་མཐར་ཕྱིན་འགྲོ་བ་ཡོངས་ཀྱི་མགོན་པོ་བྱམས་བརྩེ་ཆེན་པོ་དང་ལྡན་པའི་སྒོ་ནས་འགྲོ་དོན་མཛད་པའི་ལྷ་མཆོག་ཚེ་དཔག་མེད་ཞེས་པ་ཡིན། ཚིག་གི་ལྷག་མ་རྣམས་ཀྱི་འདོད་དོན་གསོལ་བ་འདེབས་པ་སྟེ། དེ་ཡང་ལྷག་པའི་ལྷ་ཁྱད་པར་གྱི་ཐུགས་ཀྱི་དཀྱིལ་འཁོར་རིན་ཆེན་བུམ་ནང་བྱང་ཆུབ་སེམས་ཀྱི་རང་བཞིན་ཨ་ཡུཿཥེ་ཞེས་ཏེ། དེ་བོད་སྐད་དུ་ཚེ་ཞེས་བྱ་བ་ཡིན་པས་དོན་དམ་བྱང་ཆུབ་ཀྱི་སེམས་ཀྱི་ཚེ་སྐྱེ་འཆིའི་མཚན་མ་བྲལ་བའི་རྡོ་རྗེའི་གསང་བ་དེ་ཉིད་རྩེ་གཅིག་ཏུ་བདག་གིས་མོས་པ་བསྒྲུབ་པའི་ཚེ་ལགས་ན་བདག་ལ་བྱིན་གྱིས་རློབས་པ་ཆོས་སྐུ་མི་འགྱུར་རྡོ་རྗེའི་ཚེ་བདག་ལ་སྩལ་དུ་གསོལ། ཞེས་པ་འདི་དོན་ཡིན་པ་དེ་ལྟར་ཐུགས་ལ་བཞག་ནས་ལན་གཉིས་པ་དང་གསུམ་པ་འདིའི༴ བཅོམ་ལྡན་མགོན་པོ་བྱམས་ལྡན༴ ལན་གཉིས། དེས་ཁྱད་པར་གྱིས་གསོལ་བ་གདབ་པ་སོགས་ནས། དབང་བསྐུར་བ་ལ་གསུམ་སྟེ། སྔོན་འགྲོ་ལྷ་བསྐྱེད་པ་དང་། བྱིན་འབེབས་པའི་ཡེ་ཤེས་བཞུགས་པ་དང་། ཚེ་ནུས་ལྡན་དུ་བྱ་བའི་ཕྱིར་ཚེ་འགུགས་པ་རྣམས་ལས་དང་པོ་ཁྱེད་རང་རྣམས་དམ་ཚིག་པའི་ལྷར་བསྐྱེད་པའི་དམིགས་པ་དེ་བཞིན་དུ་མཛོད་ཅིག། ཨོཾ་བཛྲ་ཀྲོ་ཏ་དང་། སྭ་བྷཱ་ཝས་བསངས་སྦྱངས་སྟོང་པའི་ངང་ལས། ཚེ་དཔག་མེད་མགོན་ལི་ཁྲིའི་མདོག །ཅུང་ཟད་ཁྲོ་ལ་འཛུམ་པའི་ཉམས། །སྣ་ཚོགས་རིན་ཆེན་བརྒྱན་གྱིས་མཛེས། །བུམ་པར་བཅས་པའི་ཐོད་པ་བསྣམས། །རྡོ་རྗེ་སྐྱིལ་ཀྲུང་བཞུགས་པའོ། །དེ་ཡི་པང་དུ་ཡུམ་ཆེན་ནི། །པདྨ་མཁའ་འགྲོ་གོས་དཀར་མོ། །བཅུ་དྲུག་ལོན་པ་སྐུ་ཤ་རྒྱས། །གཡས་པས་པདྨ་དམར་པོ་འཛིན། །གཡོན་པས་ཐོད་པ་བདུད་རྩིའི་བསྐང་། །ཡབ་ལ་སྟོབས་ཤིང་སྐུ་ལ་འཁྲིལ། །ཐབས་དང་ཤེས་རབ་གཉིས་མེད་པས། །སྙོམས་འཇུག་ཟག་མེད་བདེ་བ་རྒྱས། །གནས་གསུམ་ཨོཾ་ཨཱཿཧཱུྃ་གིས་མཚན། །གཉིས་པ་བྱིན་འབེབས་ལ་ཡེ་ཤེས་པ་སྤྱན་འདྲེན་དང་བསྟིམ་པ་གཉིས་ལས། དང་པོ་སྤྱན་འདྲེན་ལ་སློབ་དཔོན་དང་ཁྱེད་རང་རྣམས་ཀྱི་གནས་གསུམ་གྱི་ཡི་གེ་གསུམ་ལས་འོད་ཟེར་འཕྲོས་པས་བདེ་བ་ཅན་ལ་སོགས་པ་དག་པའི་ཞིང་རབ་འབྱམས་རྣམས་ནས། བཅོམ་ལྡན་འདས་ཚེ་དཔག་ཏུ་མེད་པའི་ལྷ་ཚོགས་དང་གཞན་ཡང་དཀོན་མཆོག་གསུམ་དང་། བླ་མ་ཡི་དམ་མཁའ་འགྲོ་ཆོས་སྲུང་ཐམས་ཅད། བཅོམ་ལྡན་འདས་མགོན་པོ་ཚེ་དཔག་ཏུ་མེད་པའི་སྐུ་གསུང་ཐུགས་ཀྱི་རྣམ་པར་རོལ་པ་ནམ་མཁའ་གང་བར་སྤྱན་དྲངས་བའི་མོས་པ་མཛོད། སྤོས་ཀྱིས་བདུག རོལ་མོ་དབྱངས་དང་བཅས་པས། ༈ ཧྲཱིཿ འཇིག་རྟེན་ཁམས་ནི་དཔག་མེད་པ། །ཚེ་དང་ལོངས་སྤྱོད་གཏེར་གྱི་བདག །མཐུ་ཆེན་རྣམས་ཀྱི་མཐུ་སྩོལ་ཞིག །དབང་ཆེན་རྣམས་ཀྱི་དབང་བསྐུར་ཅིག །བྱིན་ཆེན་རྣམས་ཀྱི་བྱིན་ཕོབ་ཅིག །འཆི་མེད་བདུད་རྩིའི་ཆར་ཕོབ་ཅིག །ཚེ་དཔལ་ལོངས་སྤྱོད་ཀུན་སྩོལ་ཅིག ། དེས་སྤྱན་འདྲེན་སོང་ནས་གཉིས་པ་བྱིན་འབེབས་པའམ། ཡེ་ཤེས་པ་དེ་རྣམས་བསྟིམ་ལ། དེ་ལྟར་ཡེ་ཤེས་པ་ནམ་མཁའ་གང་བར་བཞུགས། བཛྲ་ཨཱ་ཡུཿཥེ་ཨ་ཝེ་ཤ་ཡ་ཨཱཿཨཱཿ ཞེས་པས། ཡེ་ཤེས་པ་དེ་རྣམས་དམ་ཚིག་པར་གསལ་བ་ལ་ཐིམ་པའི་མོས་པ་གྱིས། དེས་བྱིན་དབབས་པ་སོང་ནས། ད་ནི་གསུམ་པ་ཚེ་འགུགས་པ་ནི། འདི་ཉིད་ཀྱི་རྩ་རྒྱུད་འབུམ་པ་ལས། བསྙེན་དང་ཚེ་བསྟིམ་དབང་བསྐུར་དང་། །རྡོ་རྗེ་བསྐྱེད་ཅིང་ཤིས་པ་བརྗོད། །ཞེས་པ་དཔྱད་ལྔར་གསུང་པའི་དང་པོ་བསྙེན་པ་སྔོན་དུ་སོང་། གཉིས་པ་ཚེ་བསྟིམ་ཞེས་པའི་དོན་ཚེ་འགུགས་པ་སྟེ་དེ་ལ་ཕྱོགས་བཞིའི་སྒོ་མས་ཚེ་འགུགས་པ། ཕྱོགས་བཅུ་ཁྲོ་རྒྱལ་གྱིས་ཚེ་འགུགས་པ། དཀྱིལ་འཁོར་གྱི་ལྷ་ཚོགས་ཀྱིས་ཚེ་འགུགས་པ་རྣམ་པ་གསུམ་ལས། དང་པོ་ཕྱོགས་བཞིའི་སྒོ་མས་འགུགས་པ་ལ་དམིགས་པ་འདི༴ དེ་ཡང་བདག་གི་ཚིག་གིས་བརྗོད་པས་བསྐུལ་བས་རང་འདྲ་བའི་སྤྲུལ་པ་བསམ་གྱིས་མི་ཁྱབ་པ་བསྐྱེད་ནས། ཕྱོགས་སྐྱོང་བཅུ་གདོན། ཚེ་དང་དཔལ་འབྱོར་ལ་བར་དུ་གཅོད་པའི་བགེགས་རྣམས་ཀྱི་སྙིང་ནས་ལྕགས་ཀྱུའི་བཀུག མགྲིན་པ་ཞགས་པས་བཅིངས། ཡན་ལག་ལྕགས་སྒྲོག་གིས་བསྡམས། དྲིལ་བུས་ལུས་མཉེད་དེ་ལག་གིས་བདག་གཞན་གྱི་ཚེ་འཕྲོག་པ་དེ་སླར་བསྡུས་ནས་ཚེ་རྫས་དང་ཁྱེད་རང་རྣམས་ལ་བསྟིམ་པའི་མོས་པ་གྱིས། མདའ་དར་སོ་སོ་གཡབ་ཅིང་། སྤོས་རོལ་མོ་དབྱངས་དང་བཅས་པས། ཧྲཱིཿ ཕྱོགས་བཞིའི་སྒོ་མ་དྲག་ཤུལ་ཆེན་མོའི་འཕྲུལ། །ས་དང་ས་འོག་ནམ་མཁའི་ཁམས་གང་བའི། །སློབ་མའི་ཚེ་སྲོག་བརྐུ་བའི་ཕྱོགས་སྐྱོང་གདོན། །ལྕགས་ཀྱུས་སྙིང་ཟུང་ཞགས་པས་མགྲིན་པ་ཆིངས། །ལྕགས་སྒྲོག་གིས་སྡོམས་དྲིལ་བུས་མཉེད་མཛོད་ལ། །ལག་གིས་ཚེ་སྲོག་འཕྲོག་ལ་འདིར་ཁུག་ཅིག །དེས་ཕྱོགས་བཞིས་སྒོ་མས་ཚེ་འགུགས་པ་སོང་ནས། གཉིས་པ་ཕྱོགས་བཅུ་ཁྲོ་རྒྱལ་གྱིས་ཚེ་འགུགས་པ་ལ་དམིགས་པ་འདི་བཞིན་གྱིས། བདག་ཅག་གི་ཚིག་བརྗོད་པ་བསྐུལ་བས་ཁྲོ་རྒྱལ་ཡབ་ཡུམ་རྣམས་ཀྱི་སྤྲུལ་པས་གདོན་བགེགས་བར་དུ་གཅོད་བྱེད་ཐམས་ཅད་བསྒྲལ། དེ་དག་གི་སྙིང་ཁའི་ཚེ། འཇིག་རྟེན་གྱི་ཁམས་ཀྱིས་དབང་། འབྱུང་བ་བཞིའི་བཅུད་དྲངས་ནས་བུམ་པའི་བདུད་རྩི་སོགས་ཚེ་རྫས་རྣམས་དང་ཁྱེད་རང་རྣམས་ལ་ཐིམ་པའི་མོས་པ་གྱིས། ཧྲཱིཿ ཕྱོགས་བཅུ་ཁྲོ་རྒྱལ་དྲག་ཤུལ་ཆེན་པོའི་འཕྲུལ། །ས་དང་ས་འོག་ནམ་མཁའི་ཁམས་གང་བས། །སློབ་མའི་ཚེ་སྲོག་བརྐུ་བའི་གདོན་བགེགས་དང་། །འཆི་བདག་བདུད་ཀྱི་སྡེ་རྣམས་མགོ་ཁོས་ལ། །དེ་དག་སྙིང་ནང་གནས་པའི་ཚེ་སྲོག་དང་། །འཇིག་རྟེན་ཁམས་ཀྱི་འབྱུང་བའི་བཅུད་བསྡུས་ཤིག །དེས་ཕྱོགས་བཅུ་ཁྲོ་རྒྱལ་གྱིས་ཚེ་འགུགས་པ་སོང་ནས། གསུམ་པ་དཀྱིལ་འཁོར་ལྷ་ཚོགས་ཀྱིས་ཚེ་འགུགས་པ་ལ་དམིགས་པ་འདི་བཞིན་དུ་གྱིས། བདག་ཅག་གི་བསྐུལ་བས་གཙོ་བོ་ཡབ་ཡུམ་རྣམས་ཀྱིས་སྤྲུལ་པ་སྣ་ཚོགས་པས་སངས་རྒྱས་རྣམས་ཀྱི་སྐུ་གསུང་ཐུགས་ཀྱི་ཚེ་ཡི་གཟུངས། རིག་འཛིན་གྲུབ་པ་རྣམས་ཀྱི་རྩེ་གཅིག་བསྒྲུབ་པའི་ཚེ། འཇིག་རྟེན་ལས་ཀྱི་ཚེ་སྲོག་གི་དྭངས་མ་འཆི་མེད་ཀྱི་བདུད་རྩིར་བསྒྲངས་པ་ཐམས་ཅད། ཡེ་ཤེས་ཀྱི་བདུད་རྩིར་སྤྱན་དྲངས་དམ་ཚིག་གི་ཚེ་རྫས་རྣམས་དང་རོ་གཅིག་ཏུ་གྱུར། ཁྱེད་རང་རྣམས་ལ་ཐིམ་པས་སྒོ་གསུམ་བྱིན་རླབས་རྡོ་རྗེའི་ཚེའི་རིག་འཛིན་དུ་གྱུར་པའི་མོས་པ་གྱིས། ཧྲཱིཿ དབང་དྲག་པདྨ་རིག་འཛིན་དཀྱིལ་འཁོར་ནས། །ཁྲག་འཐུང་བདེ་གཤེགས་རིགས་ལྔ་ཡབ་ཡུམ་རྣམས། །ཐུགས་རྗེས་དགོངས་ལ་དབྱིངས་ནས་སྐུར་བཞེངས་ཏེ། །སྤྲུལ་པ་ཡང་སྤྲུལ་བསམ་གྱིས་མི་ཁྱབ་པས། །སྲིད་གསུམ་ཟིལ་མནན་ཁམས་སུ་དབང་སྡུད་དེ། །ཕྱོགས་བཅུ་རྒྱལ་བ་རྣམས་ཀྱི་ཡེ་ཤེས་དང་། །རིག་འཛིན་རྣམས་ཀྱིས་རྩེ་གཅིག་བསྒྲུབ་པའི་ཚེ། །འཇིག་རྟེན་བསོད་ནམས་ལས་ཐོབ་སྲོག་ཁུག་ཅིག །དེས་ཚེ་འགུགས་པའི་བསྟིམ་པ་སོང་ནས། དངོས་གཞི་དབང་བསྐུར་བ་ལ། སྐུ་ཚེ་ཡི་འབྲང་རྒྱས་ཀྱི་དབང་བསྐུར་བ། གསུང་ཚེ་ཆང་ཐོད་པ་བདུད་རྩིའི་དབང་བསྐུར་བ། ཐུགས་ཚེ་བུམ་བཅུད་ལྡན་གྱི་དབང་བསྐུར་བ། ཡོན་ཏན་ཚེ་མདའ་ཚེ་ཟས་ཀྱི་དབང་བསྐུར་བ། འཕྲིན་ལས་ཚེ་རིལ་ཚེ་ནས་ཀྱི་དབང་བསྐུར་བ། རྣམ་པ་ལྔ་ལས། དང་པོ་སྐུ་ཚེ་ཡི་འབྲང་རྒྱས་སྤྱི་བོར་བཞག་ནས་བསྐུར་བ་ལ། དཀྱིལ་འཁོར་གྱི་ལྷའི་ནང་ནས་སྐུའི་ལྷ་ཚོགས་རྣམས་བཞེངས་ནས་དབང་བསྐུར་བའི་མོས་པ་གྱིས། ཚེའི་འབྲང་རྒྱས་སྤྱི་བོར་བཀོད་ནས།  འདི་ནི་སངས་རྒྱས་ཐམས་ཅད་ཀྱི། །སྐུ་ཡི་གསང་བ་གསུམ་ལས་བྱུང་། །ཁམས་གསུམ་ཀུན་གྱི་ཚེ་འདུས་པས། །སྐུའི་དབང་བསྐུར་ཐོབ་པར་ཤོག །ཨོཾ་ཧྲཱིཿབྷྲཱུྃ་སྭ་ཨོཾ་ཨཱཿཛཿཧཱུྃ་བཾ་ཧོཿ ཨ་པ་ར་མི་ཏ་ཨ་ཡུརྫྙཱ་ན་མ་ཧཱ་སིདྡྷི་ཧ་ས་ར་ནི་ཏ་སྭཱ་ཧཱ། ཨོཾ་ཧྲཱིཿ བྷྲཱུྃ་རཏྣ་སིདྡྷི་ཨ་ཡུ་པུཎྜ་བྷྲཱུྃ་ཧཱུྃ། ཅེས་བརྗོད། དེ་ལྟར་དབང་བསྐུར་བས་གཏོར་མའི་ཚེ་དཔག་མེད་ཀྱི་ལྷ་ཚོགས་རྣམས་སྤྱི་བོ་ནས་རིམ་གྱིས་ཐིམ། སྙིང་ཁར་བདུད་རྩིར་ཞུ་བས་ལུས་ཐམས་ཅད་ཁྱབ་པས་ཐ་མལ་པའི་ཕུང་ཁམས་སྐྱེ་མཆེད་ཐམས་ཅད་དྭངས་མ་འཇའ་ཚོན་གྱི་ངོ་བོ་སྐྱེ་འཇིག་གཞོམ་ཞིག་ཐམས་ཅད་བྲལ་ནས་